作者:元稹
標題:離思五首
內容:自愛殘妝曉鏡中，環釵謾篸綠絲叢。須臾日射燕脂頰，一朵紅蘇旋欲融。山泉散漫繞階流，萬樹桃花映小樓。閑讀道書慵未起，水晶簾下看梳頭。紅羅著壓逐時新，吉了花紗嫩麴塵。第一莫嫌材地弱，些些紕縵最宜人。曾經滄海難為水，除卻巫山不是雲。取次花叢懶回顧，半緣修道半緣君。尋常百種花齊發，偏摘梨花與白人。今日江頭兩三樹，可憐和葉度殘春。